Louis Rees-Zammit

Chwaraewr rygbi'r undeb o Gymru yw Louis Rees-Zammit (ganwyd 2 Chwefror 2001) Bu'n chwarae i Gaerloyw yn Uwch Gynghrair Lloegr ac i Gymru ar y lefel genedlaethol.

Yn 2024 penderfynodd newid ei gamp i bêl-droed Americanaidd gyda'r bwriad o chwarae yn y National Football League (NFL). Symudodd i'r Unol Daleithiau ac arwyddodd i'r Kansas City Chiefs. Ymunodd yn ddiweddarach a'r 'r Jacksonville Jaguars ond ni chwaraeodd unrhyw gemau yn ystod y tymor arferol i'r clybiau. Yng Ngorffennaf 2025 cyhoeddodd ei fod am ddychwelyd i chwarae rygbi'r undeb.

 Bywyd cynnar 
Ganed Rees-Zammit ym Mhenarth, Bro Morgannwg. Mynychodd Ysgol y Gadeirlan, Llandaf a dechreuodd chwarae rygbi i'r ysgol. Chwaraeodd rygbi iau i academi Rygbi Caerdydd ac fe'i enwyd yn Nhîm Ysgolion Caerdydd y Ddegawd yn 2020. Yn 16 mlwydd oed, symudodd i Goleg Hartpury yn Sir Gaerloyw ac oddi yno i academi Rygbi Caerloyw.

 Gyrfa clwb 
Ar ôl dechrau ei yrfa ieuenctid gyda Gleision Caerdydd, symudodd i Goleg Hartpury ac oddi yno i academi Rygbi Caerloyw. Ymunodd â thîm hŷn Caerloyw yn nhymor 2019–20, gan ddod yn chwaraewr  ieuengaf erioed y clwb i chwarae yn yr Uwch Gynghrair. Sgoriodd ddau gais yn erbyn Caerwrangon yn ystod buddugoliaeth o 36–3 ym mis Rhagfyr 2019, ac yn ddiweddarach yr un mis daeth ef y chwaraewr 18 oed cyntaf i sgorio hat-tric o geisiau yn ystod gêm a gollwyd 33–26 i Northampton.

Derbyniodd Wobr Chwaraewr y Mis yr Uwch Gynghrair ym mis Rhagfyr 2019.

Ar 13 Ionawr 2020, arwyddodd Rees-Zammit ei gontract proffesiynol cyntaf gyda Chaerloyw, a dyrchafwyd felly i'r garfan hŷn o'r tymor 2020-21.

Ar 16 Ionawr 2024, cyhoeddodd y byddai yn gadael y byd rygbi er mwyn rhoi cynnig ar chwarae Pêl-droed Americanaidd gyda'r NFL. Ar 29 Mawrth 2024 arwyddodd gytundeb tair mlynedd gyda'r Kansas City Chiefs i chwarae fel running back/wide receiver. Gadawodd y gamp yng Ngorffennaf 2025 gan ddychwelyd i fyd rygbi.

 Tîm cenedlaethol 
Cynrychiolodd Rees-Zammit Cymru ar lefel dan-18. Derbyniodd ei alwad gyntaf i garfan hŷn Cymru gan yr hyfforddwr Wayne Pivac ar 15 Ionawr 2020 ar gyfer Pencampwriaeth y Chwe Gwlad 2020. Gwnaeth ei ymddangosiad cyntaf dros Gymru, o'r fainc, mewn gêm brawf yn erbyn Ffrainc a gynhaliwyd yn Stade de France ym Mharis, Ffrainc ym mis Hydref 2020. Sgoriodd Rees-Zammit ei gais prawf cyntaf yn erbyn Georgia ar 21 Tachwedd 2020.

Sgoriodd ei gais cyntaf ym Mhencampwriaeth y Chwe Gwlad 2021, ar ei ymddangosiad cyntaf yn y Chwe Gwlad, yng ngêm Rownd 1 yn erbyn Iwerddon ar 7 Chwefror 2021. Ar 13 Chwefror 2021, yng ngêm y Chwe Gwlad yn erbyn yr Alban, sgoriodd ddau gais, gan gynnwys y cais buddugol, ac fe’i enwyd yn seren y gêm.

 Bywyd personol 
Ymfudodd taid tadol Rees-Zammit i Lundain o Malta.

 Cyfeiriadau 

Categori:Genedigaethau 2001
Categori:Chwaraewyr rygbi'r undeb o Gymru
Categori:Chwaraewyr undeb rygbi rhyngwladol Cymru
Categori:Chwaraewyr pêl-droed Americanaidd o Gymru
Categori:Chwaraewyr y Kansas City Chiefs
Categori:Pobl o Benarth